b'\n_START_ARTICLE_\nTasilio Ad\xc5\xbeeras\n_START_SECTION_\nTasilio pie\xc5\xa1iniai\n_START_PARAGRAPH_\nTasilio Ad\xc5\xbeeras\xc2\xa0\xe2\x80\x93 viena seniausiai gyvenam\xc5\xb3 Sacharos teritorij\xc5\xb3. \xc4\x8cia rasta daug uol\xc5\xb3 pie\xc5\xa1ini\xc5\xb3, neolito dirbini\xc5\xb3 ir keramikos. Pie\xc5\xa1iniai ir rai\xc5\xbeiniai ant uol\xc5\xb3 ir urv\xc5\xb3 sien\xc5\xb3 gyvai ir vaizd\xc5\xbeiai pasakoja apie Tasilio Ad\xc5\xbeero gyvenim\xc4\x85._NEWLINE_Daugumai t\xc5\xb3 paveiksl\xc5\xb3 b\xc5\xabdingas didelis gyvumas, linij\xc5\xb3 taupumas ir puikus spalv\xc5\xb3 jutimas, o pagal stili\xc5\xb3 ir tem\xc4\x85 juos galima skirstyti pagal gana ai\xc5\xa1kius laikotarpius: ankstyviausiuose paveiksluose, galb\xc5\xabt tapytuose 6000\xe2\x80\x934000 m. pr. m. e., vaizduojami negrid\xc5\xb3 i\xc5\xa1vaizdos \xc5\xbemon\xc4\x97s, med\xc5\xbeiojantys dramblius, buivolus, hipopotamus ir laukines avis. Antroje grup\xc4\x97je, sukurtoje gal 4000\xe2\x80\x931500 m. pr. m. e. laikotarpiu, vaizduojami gyvuli\xc5\xb3 augintojai, pri\xc5\xbei\xc5\xabrintys dideles ker\xc5\xa1\xc5\xb3 ilgaragi\xc5\xb3 galvij\xc5\xb3 kaimenes, tarp kuri\xc5\xb3 matyti \xc5\xbeiraf\xc5\xb3 ir stru\xc4\x8di\xc5\xb3. Be to, yra scen\xc5\xb3, vaizduojan\xc4\x8di\xc5\xb3 puotas, vestuves, vaikus. Tre\xc4\x8diuoju laikotarpiu, apie 1500\xe2\x80\x93300 m. pr. m. e., Sachara tapo tokia sausa kaip dabar, o tada \xc4\x8dia atsikraust\xc4\x97 nauja tauta: ginkluoti kariai, vorele skriejantys dviem ar trim arkliais kinkytais ve\xc5\xbeimais. Pama\xc5\xbeu apie 200\xe2\x80\x93100 m. pr. m. e. arkliai dingsta, o j\xc5\xb3 viet\xc4\x85 u\xc5\xbeima vaiki\xc5\xa1ki kupranugari\xc5\xb3 pie\xc5\xa1iniai.'